als_Latn dik_Latn sag_Latn
Asport – Arabia Saudite do të dërgojë sportiste femra në Lojërat Olimpike për herë të parë në historinë e shtetit islamik. Komiteti Olimpik Ndërkombëtar (IOC) konfirmoi dje që një luftëtare xhudo dhe një atlete në garën e 800 metrave do të përfaqësojnë mbretërinë arabe në “Londër 2012″.
Pas diskutimeve mes IOC dhe Komitetit Olimpik të Arabisë Saudite, Wodjan Ali Seraj Abdulrahim Shahrkhani, e cila do të konkurojë në kategorinë për peshat 78 kg në xhudo, dhe adoleshentja Sarah Attar do jenë femrat e para saudite që marrin pjesë në Lojërat Olimpike.
“Ky është një lajm mjaft i mirë dhe ne jemi shumë të lumtur t’i mirëpresim dy sportistet brenda pak javësh në Londër,” tha Presidenti i IOC, Jacques Rogge. “IOC është përpjekur gjithnjë që të sigurojë një balancë më të madhe mes gjinive në Lojërat Olimpike, dhe lajmi i ditës së sotme mund të shikohet si një evolucion inkurajues.”
Vendimi i ditës së enjte bën të mundur që çdo vend pjesëmarrës në Lojërat Olimpike “Londër 2012″, të cilat do të zhvillohen nga 25 korriku deri më 12 gusht, do të përfaqësohet nga të paktën një sportiste femër. Në kontrast, në Lojërat Olimpike të zhvilluara në qytetin e Atlantas të SHBA në vitin 1996, 26 shtete nuk dërguan sportiste femra në garim, por numri i këtyre shteteve zbriti në 3 në Pekin 2008.
Muajt e fundit, grupe të lobimit pro të drejtave të njeriut i kërkuan Komitetit Olimpik Ndërkombëtar (IOC) të pezullonte Arabinë Saudite nga pjesëmarrja në Lojërat Olimpike, nëse vendi arab nuk do të pranonte të dërgonte edhe sportiste femra në “Londër 2012″. Ndërkohë, disa klerikë të fuqishëm sauditë shpreheshin kundër pjesëmarrjes së femra në aktivitete sportive, duke deklaruar që ishtë kundër natyrës së tyre.
Arabia Saudite është një nga tre vendet, së bashku me Brunein dhe Katarin, që nuk kanë dërguar asnjëherë sportiste femra në Lojërat Olimpike, por dy të fundit e kishin konfirmuar që më herët gjatë këtij viti që delegacionet e tyre në “Londër 2012″ do të përfshinin femra.
Për Brunein do të garojë Maziah Mahusin (atletikë), ndërsa për Katarin garuese në Londër do të jenë Nada Arkaji (not), Noor Al-Malki (atletikë), Aya Magdy (ping pong) dhe Bahiya Al-Hamad (qitje). Kjo e fundit do të mbajë gjithashtu flamurin e vendit të saj në ceremoninë e hapjes.
IOC deklaroi se dy sportistet saudite ishin regjistruar nga Komiteti Olimpik i Arabisë Saudite në listën zyrtare të pjesëmarrësve brenda afatit zyrtar të 9 korrikut.
You must be logged in to post a comment Login
als_Latn als_Latn als_Latn als_Latn als_Latn als_Latn als_Latn als_Latn eng_Latn